BESLUTNING [1] om oprettelse af og budgetbevilling til Generalsekretariatet for AVS-landenes handelskamre på De Kanariske Øer (Spanien)

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til Maastricht-traktaten, særlig afsnit XVII,

- der henviser til den fjerde Lomé-konvention således som ændret ved aftalen undertegnet den 4. november 1995 på Mauritius, særlig artikel 6, artikel 15, litra a), artikel 110, 111, 136 og 220, litra p),

- der henviser til beslutningen om at oprette af en sammenslutning af AVS-landenes handelskamre, der blev truffet på det ekstraordinære møde i AVS-Ministerrådet [2], som blev afholdt den 7.-10. juli 1980 i Montego Bay (Jamaica),

[2] Beslutning nr. 3 fra det ekstraordinære møde i AVS-Ministerrådet den 7.-8. juli 1980 i Montego Bay (Jamaica).

- der henviser til sin beslutning om handel baseret på loyalitet og solidaritet [3],

[3] Luxembourg, den 26. september 1996 (AVS-EU 1823/96/endel.).

- der henviser til bestemmelserne i Suva-erklæringen og -handlingsprogrammet [4],

[4] Mødet i AVS-Ministerrådet den 14. april 1977 i Suva (Fiji).

A. der henviser til debatten om de fremtidige forbindelser mellem AVS-staterne og EU, som var blevet igangsat med erklæringen vedtaget på Mauritius om afholdelsen af et topmøde for AVS-landenes stats- og regeringschefer og forelæggelsen af grønbogen og opfølgningen heraf,

B. der henviser til den funktion, som Sammenslutningen af AVS-landenes Nationale Handelskamre og Andre Økonomiske Beslutningstagere kan udøve som repræsentant for disse landes private sektor med henblik på tilstræbelse af øget effektivitet i EU-samarbejdspolitikken og en aktivisering af deres økonomier,

C. der henviser til, at man bør tage hensyn til den private sektor i dens egenskab af drivkraft bag økonomierne, og at den bør spille en vigtig rolle i forbindelse med skabelsen af de nødvendige betingelser for at fremme en fredelig overgangsperiode, økonomisk og social udvikling, handelens udvikling og uddannelsen af AVS-staternes menneskelige ressourcer,

D. der henviser til, at udviklingen i AVS-staterne altid bør vedblive med at være et prioriteret mål for EU's politik,

E. der henviser til, at Sammenslutningen af AVS-landenes Nationale Handelskamre og Andre Økonomiske Beslutningstagere, som formelt blev oprettet på mødet den 7.-11. oktober 1996 på De Kanariske Øer (Spanien), vil bidrage til at udvikle erfaringsudvekslingen mellem AVS-landene, og at den vil øge effektiviteten på markedet mellem AVS-landene og de øvrige regioner i verden,

F. der henviser til, at den private sektor bør aktiveres og spille en langt vigtigere rolle, end den hidtil har gjort i forbindelse med gennemførelsen af Lomé-konventionen,

G. der henviser til, at den private sektor er en af del af drivkraften bag den regionale integration, og at den bør inddrages i de regionale organisationers arbejde,

H. der henviser til, at Den Paritetiske Forsamling AVS-EU er positivt indstillet over for en diversificering af sine partnere inden for rammerne af samarbejdet,

I. der henviser til, at Uruguay-runden vil få indvirkninger på de præferencer, AVS-landene nyder godt af, og at liberaliseringen af verdenshandelen nødvendigvis vil forudsætte en organiseret struktur inden for den private sektor i AVS-landene for at gøre det muligt at tage denne udfordring op,

J. der henviser til, at der i størstedelen af AVS-staterne findes en betydelig uformel sektor inden for økonomien, som gradvis bør integreres i den formelle sektor, og at den private sektor vil bidrage til at fremme denne proces,

K. der henviser til, at i næsten samtlige AVS-stater kan den økonomiske udvikling ikke gøre fremskridt, medmindre der findes en struktureret privat sektor, som gør det muligt at tilvejebringe de ressourcer, der er nødvendige for at sikre en diversificering af deres økonomier,

L. der henviser til, at det er et positivt fremskridt, at man i en rolig atmosfære kan analysere konventionens resultater med det formål at fjerne hindringerne for udviklingen og foretage de rettelser, der er nødvendige for at skabe fremtidige forbindelser til gavn for begge parter,

M. der henviser til nødvendigheden af, at samarbejdet tilsigter, at der i AVS-staterne skabes en bæredygtig homogen udvikling og en virkelig økonomisk struktur, som skaber rigdom og beskæftigelse,

1. glæder sig over, at man for nylig på den generalforsamling, som afholdtes i randområdet De Kanariske Øer, etablerede Sammenslutningen af AVS-landenes Nationale Handelskamre og Andre Økonomiske Beslutningstagere, og håber at denne sammenslutning vil kunne give den private sektor i disse lande de ønskede impulser og fremme deres integration i verdensøkonomien;

2. understreger den vigtige funktion, som denne sammenslutning skal udøve med hensyn til koordination og udveksling af erfaringer og informationer mellem de forskellige private sektorer i AVS-staterne;

3. gør opmærksom på, at mangelen på en hensigtsmæssig organisation af AVS-staternes private sektor altid har udgjort et alvorligt handicap, som har gjort det umuligt at gøre fremskridt og opnå de ønskede resultater inden for rammerne af handelssamarbejdet mellem AVS-landene indbyrdes og mellem AVS-landene og EU;

4. påpeger nødvendigheden af, at man forfølger styrkelsen af en organiseret privat sektor, som er i stand til at blive en nyttig partner med henblik på gennemførelse af programmer for regionalt og tværregionalt samarbejde, der letter udviklingen af AVS-landenes produktionskapacitet;

5. understreger udtrykkeligt behovet for at inddrage den private sektor i en bedre udnyttelse af Lomé-konventionen;

6. anmoder indtrængende Sammenslutningen af AVS-landenes Nationale Handelskamre og Andre Økonomiske Beslutningstagere om at samarbejde tæt med AVS-landenes Generalsekretariat, med CIU og Kommissionen med henblik på så effektivt som muligt at fremme de mål, der er fastsat i den fjerde Lomé-konvention;

7. noterer med interesse, at sædet for Sammenslutningen af AVS-landenes Nationale Handelskamre og Andre Økonomiske Beslutningstagere er blevet oprettet på De Kanariske Øer, som er et EU-randområde;

8. er De Kanariske Øers regering taknemmelig for den assistance, den har ydet Sammenslutningen af AVS-landenes Nationale Handelskamre og Andre Økonomiske Beslutningstagere, og for de faciliteter, den har stillet til rådighed for sammenslutningen;

9. opfordrer Kommissionen til at yde Sammenslutningen af AVS-landenes Nationale Handelskamre og Andre Økonomiske Beslutningstagere maksimal støtte og håber, at denne støtte vil udmønte sig i et finansielt tilskud, som vil gøre det muligt at give AVS-landenes handelsmæssige udvikling allerhøjeste prioritet, og at denne støtte samtidig vil bidrage til forfølgelsen af de fastsatte mål;

10. opfordrer Europa-Parlamentet til at vedtage de nødvendige bevillinger med henblik på at skabe bedre kendskab til sammenslutningen og dens tjenester blandt de økonomiske beslutningstagere i AVS-staterne og i EU;

11. pålægger sine formænd at sende denne beslutning til AVS-EF-Ministerrådet, Kommissionen, CIU, Det Økonomiske og Sociale Udvalg og Sammenslutningen af AVS-landenes Nationale Handelskamre og Andre Økonomiske Beslutningstagere.